
Ajánlórendszer modern megközelítésben: Ajánlási algoritmus fejlesztése nagy felhasználószámú tartalomszolgáltató rendszerek valós közönségei számára

Az elmúlt évek folyamata az információs technológiai iparban az internet és a mobil eszközök rohamos terjedését eredményezte. A tartalomszolgáltató rendszerek megjelenésével igény keletkezett olyan jól skálázódó rendszerekre, melyek lehetővé teszik a tartalmak személyre szabását, és ezzel megoldást jelenthetnek az információtúltöltődés problémáira. Az ajánlórendszerek szerepe egy ilyen rendszerben felbecsülhetetlen, az alkalmazásuk eredménye az eladási mutatók és a felhasználói élmény ugrásszerű növekedése. Ez napjaink meghatározó e-kereskedelmi és web-portáljai mellett kiemelten fontos a zenei és más médiatartalmat szolgáltató rendszerek esetében is.
A mobilinternet és az okostelefonok elterjedése sokak számára tette elérhetővé a közösségi portálok folyamatos, nagymértékű használatát, így kialakulóban vannak olyan közösségi szolgáltatások, melyek egy adott, valós közönségre koncentrálnak. Ez a terület még kiforratlan, a tartalomszolgáltató rendszereknek pedig hatalmas piacot jelent.
A klasszikus ajánlási módszerek arra keresik a megoldást, hogy hogyan lehet egy-egy termék és felhasználó közti hasznosságot maximalizálni, azonban ez a feladat átalakulóban van. A modern rendszerekben már nem feltétlenül egy-egy felhasználónak, hanem felhasználók egy-egy csoportjának kell megfelelő tartalmakat találni, ráadásul a klasszikus rendszerek figyelmen kívül hagyják az ajánlási lista elemeinek egymásra gyakorolt hatásait, mely nagyban befolyásolhatja azok hasznosságát.
A dolgozat elsődleges célkitűzése egy olyan zenei tartalmak ajánlására szakosodott, jól skálázódó prototipikus modell elkészítése, mely képes sok millió felhasználónak folyamatos, személyre szabott, internetes rádiószolgáltatást nyújtani a felhasználók és a tartalmak egymás közti relációinak, interakcióinak algoritmikus elemzésével és feldolgozásával.
A rendszer a megoldásra felhasználja a mesterséges intelligencia és az adatbányászat kapcsolódó módszereit, és egy olyan gráf alapú megoldást dolgoz ki, mely az adott cél kiszolgálására – az erőforrások és az igények figyelembevételével – alkalmasabb lehet, mint a klasszikus módszerek.
A dolgozatban bemutatott modellt a gyakorlatban alkalmazva kiszolgálhatóak a szórakozóhelyek valós közönségei, mely növeli a felhasználói elégedettséget és a profitot. Emellett a rendszer megvalósításának köszönhetően a Hosszú Farok görbéje jelentősen átalakulhat, felemelkedést jelentve több olyan előadó számára, akik nehezen tudnak betörni a zeneiparba.



